CELEX: 32022D1003
Language: lv
Date: 2022-06-17 00:00:00
Title: Padomes Īstenošanas lēmums (ES) 2022/1003 (2022. gada 17. jūnijs), ar ko Polijas Republikai atļauj piemērot īpašu pasākumu, ar ko atkāpjas no 218. un 232. panta Direktīvā 2006/112/EK par kopējo pievienotās vērtības nodokļa sistēmu

27.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 168/81
               
            
         PADOMES ĪSTENOŠANAS LĒMUMS (ES) 2022/1003
         (2022. gada 17. jūnijs),
         ar ko Polijas Republikai atļauj piemērot īpašu pasākumu, ar ko atkāpjas no 218. un 232. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Vēstulē, kas Komisijā reģistrēta 2021. gada 5. augustā, Polija lūdza atļauju ieviest īpašu pasākumu, ar ko atkāpjas no Direktīvas 2006/112/EK 218., 226. un 232. panta un ievieš obligātu elektronisko rēķinu izdošanu visiem nodokļa maksātāju veiktiem darījumiem, kuriem nepieciešams izdot rēķinu (“īpašais pasākums”). Atļauja piemērot īpašo pasākumu tika pieprasīta laikposmam no 2024. gada 1. janvāra līdz 2026. gada 31. decembrim.
                  
               
                     (2)
                  
                  
                     Saskaņā ar Direktīvas 2006/112/EK 395. panta 2. punktu Komisija 2021. gada 21. oktobra vēstulēs Polijas pieprasījumu nosūtīja pārējām dalībvalstīm. Komisija 2021. gada 22. oktobra vēstulē paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
                  
               
                     (3)
                  
                  
                     Polija 2022. gada 8. februāra vēstulē informēja Komisiju, ka atkāpe no Direktīvas 2006/112/EK 226. panta nav vajadzīga un ka pieprasītais īpašais pasākums attiektos tikai uz nodokļa maksātājiem, kuri veic uzņēmējdarbību Polijas teritorijā.
                  
               
                     (4)
                  
                  
                     Polija apgalvo, ka īpašā pasākuma ieviešana sniegtu priekšrocības cīņā pret krāpšanu pievienotās vērtības nodokļa (PVN) jomā un PVN nemaksāšanu. Īpašais pasākums apvienojumā ar papildu datu nosūtīšanu par darījumiem ievērojami uzlabotu Polijas nodokļu administrācijas analītisko kapacitāti, sniedzot tai iespēju automātiski verificēt atbilstību starp deklarēto PVN un samaksāto PVN un uzlabojot nodokļu maksātāju iesniegto PVN atmaksas pieprasījumu pārbaužu precizitāti. Turklāt tā papildinātu citus pasākumus, kuru mērķis ir cīnīties pret krāpšanu PVN jomā un PVN nemaksāšanu un modernizēt PVN sistēmu, piemēram, tādus kā vienota revīzijas lieta PVN vajadzībām, dalītā maksājuma mehānisms, finanšu plūsmu elektroniskās analīzes sistēma un tiešsaistes fiskālās kases sistēma mazumtirdzniecības nozares uzraudzībai.
                  
               
                     (5)
                  
                  
                     Polija uzskata, ka īpašais pasākums ļautu ieviest vairākus vienkāršošanas pasākumus, kuri atvieglotu nodokļa maksātājiem to pienākumu izpildi, piemēram, tādus kā PVN deklarāciju un kopsavilkuma paziņojumu iepriekšēju aizpildīšana vai paātrināta PVN atmaksa. Īpašais pasākums sniegtu nodokļu maksātājiem priekšrocības, piemēram, administrācijas nodrošināto rēķinu glabāšanas un arhivēšanas pakalpojumu un grāmatvedības procesu automatizāciju. Kā uzskata Polija, nav paredzams, ka nodokļa maksātājiem radīsies ievērojamas izmaksas, lai pielāgotu savas sistēmas īpašajam pasākumam, – jo īpaši salīdzinājumā ar ieguvumiem, ko tie gūtu no īpašā pasākuma ieviešanas. Lai palīdzētu veikt minētos pielāgojumus, Polija pirms īpašā pasākuma ieviešanas ir ieviesusi brīvprātīgu elektronisko rēķinu sagatavošanu. Turklāt rīki, lai izpildītu ar īpašo pasākumu saistītos pienākumus, tiktu nodrošināti bezmaksas un tiktu īstenota plaša informācijas kampaņa, lai iepazīstinātu nodokļu maksātājus ar jaunajiem PVN noteikumiem saistībā ar īpašo pasākumu.
                  
               
                     (6)
                  
                  
                     Ņemot vērā īpašā pasākuma plašo darbības jomu un to, ka tas ir jauns pasākums, ir svarīgi izvērtēt tā ietekmi uz cīņu pret krāpšanu PVN jomā un PVN nemaksāšanu un uz nodokļa maksātājiem. Tāpēc, ja Polija uzskatītu par vajadzīgu pagarināt īpašā pasākuma darbības termiņu, tai kopā ar pagarinājuma pieprasījumu Komisijai būtu jāiesniedz ziņojums, kurā iekļauts novērtējums par īpašā pasākuma efektivitāti cīņā pret krāpšanu PVN jomā un PVN nemaksāšanu un PVN iekasēšanas vienkāršošanā.
                  
               
                     (7)
                  
                  
                     Īpašajam pasākumam nebūtu jāietekmē klientu tiesības Kopienas iekšējo darījumu gadījumā saņemt papīra formāta rēķinus.
                  
               
                     8)
                  
                  
                     Īpašajam pasākumam vajadzētu būt ierobežotam laikā, kas ļautu veikt izvērtējumu par to, vai tas ir piemērots un efektīvs, ņemot vērā tā mērķus.
                  
               
                     (9)
                  
                  
                     Īpašais pasākums ir proporcionāls izvirzītajiem mērķiem, jo tas ir ierobežots laikā un darbības jomā. Turklāt īpašais pasākums nerada risku, ka krāpšana varētu novirzīties uz citiem sektoriem vai citām dalībvalstīm.
                  
               
                     (10)
                  
                  
                     Īpašajam pasākumam nebūs negatīvas ietekmes uz galapatēriņa posmā iekasētajiem kopējiem nodokļa ieņēmumiem un nelabvēlīgas ietekmes uz Savienības pašu resursiem, ko veido PVN,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 218. panta, Polijai tiek atļauts atzīt tikai tādus rēķinus, ko nodokļa maksātāji, kuri veic uzņēmējdarbību Polijas teritorijā, ir izdevuši dokumentu vai paziņojumu veidā elektroniskā formātā.
         
         
            2. pants
            Atkāpjoties no Direktīvas 2006/112/EK 232. panta, Polijai tiek atļauts noteikt, ka Polijas teritorijā izdotu elektronisko rēķinu izmantošanai nav vajadzīga tā saņēmēja piekrišana.
         
         
            3. pants
            Polija paziņo Komisijai par valsts pasākumiem, ar ko īsteno 1. un 2. pantā noteikto īpašo pasākumu.
         
         
            4. pants
            
               1.   Šis lēmums stājas spēkā tā paziņošanas dienā.
            
            
               2.   To piemēro no 2024. gada 1. janvāra līdz 2026. gada 31. decembrim.
            
            
               3.   Ja Polija uzskata par vajadzīgu pagarināt 1. un 2. pantā noteiktā īpašā pasākuma piemērošanas termiņu, tā kopā ar pagarinājuma lūgumu Komisijai iesniedz ziņojumu, kurā novērtēta 3. pantā minēto valsts pasākumu efektivitāte cīņā pret krāpšanu PVN jomā un PVN nemaksāšanu un nodokļa iekasēšanas vienkāršošanā. Minētajā ziņojumā arī izvērtē minēto pasākumu ietekmi uz nodokļa maksātājiem, jo īpaši to, vai minētie pasākumi palielina to administratīvo slogu un izmaksas.
            
         
         
            5. pants
            Šis lēmums ir adresēts Polijas Republikai.
         
         
            Luksemburgā, 2022. gada 17. jūnijā
            
               
                  Padomes vārdā –
               
               
                  priekšsēdētājs
               
               B. LE MAIRE
            
         
         
            (1)  OV L 347, 11.12.2006., 1. lpp.